香港語言學學會粵音朗讀測試

香港語言學學會粵音朗讀測試係由香港語言學學會舉辦嘅一個粵語朗讀水平測試，旨在為從事播音等專業人士、粵語學習者同母語者提供以香港粵語為準嘅粵音水平認證。

朗讀試自2019年起一年舉辦兩次，首屆朗讀試已經喺2019年6月舉行 。原定同年11月舉行嘅2019年第二屆考試，已經延期舉行。

目的 
語言學家詹伯慧認為，基於粵語喺香港嘅地位無可動搖，認為粵語都應該設立語言水平測試，嚟檢視使用者嘅水平，只不過香港仲未有官方機構帶頭，所以學會舉辦朗讀試填補呢個空缺。浸大英文系任教嘅莊域飛指，朗讀試能夠為有需要人士提供粵音水平認證，唔單只幫助本地人，亦有望幫助外國人、南亞裔人士等少數族裔喺香港港求職、求學等等所需。

形式 
朗讀試旨在評核考生使用香港粵語朗讀嘅流暢度、口音純度以及準確度。考生須依序完成甲部、乙部和丙部。甲乙兩部淨係以準確度評分，而丙部會就流暢度、口音純度同準確度評分。各個考核重點都會畀甲、乙、丙或丁嘅評級，並按指定比重計算總成績以頒發各級證書。

甲部︰朗讀單字 
考生須讀出40個由〈粵音朗讀測試字表〉抽出嘅漢字，限時2分鐘。呢個部分只會以「準確度」評分。

乙部︰朗讀多音節詞彙 
考生須讀出30個由〈粵音朗讀測試多音節詞彙表〉抽出嘅詞語，限時2分鐘。其中10個詞語有特定嘅考核點，淨低20個係高頻詞語。呢個部分只會以「準確度」評分。

丙部︰朗讀篇章 
考生須朗讀兩篇篇章，以考核考生朗讀香港中文同粵文嘅能力，限時5分鐘。兩篇篇章分別由〈粵音朗讀測試香港中文篇章列表〉和〈粵音朗讀測試粵文篇章列表〉抽出，每篇大概有250字咁長。

考生表現 
喺2019年6月舉行嘅首屆考試之中，有133名考生出席。其中，116名粵語母語者入面有61人考獲最高嘅甲等成績，其餘55人獲乙等成績；17名非粵語母語者中，1人獲甲等成績，7人獲乙等成績，9人獲丙等成績。總括而言，有46%考生獲甲等成績 。香港語言學學會粵語拼音小組召集人劉擇明表示，考生嘅普遍錯誤包括因為太緊張而認錯字眼，以及喺朗讀篇章嘅時候猶豫同停頓，亦有將「香」讀成「heon 1」、 「得」讀成「dat 1」、「國」讀成「gok 3」等等唔能夠接受嘅「誤讀」 。

正確讀音 
傳統音韻學嘅硏究裏面，粵語同中古漢語嘅對應比較整齊，大部分切音與現時通行嘅粵語讀音相同，但都有小部分變異。受香港自1970年代起嘅粵語正音運動影響，有部分學者主張以古代韻書嘅切音取代現時通行嘅粵語讀音，例如把「時間」嘅「間」改讀為「姦」，同社會廣泛接受嘅讀音不同。有啲字嘅發音引起咗社會爭議。

故此學會表示，朗讀試採納嘅字音係以社會廣泛接受為標準，唔會盲目跟從字典規定嘅讀音，亦同時接受一部分社會上發生緊嘅語音流變。

接受的語音流變︰

n / l聲母︰例如「你」讀成「裡」可接受，但係唔接受「裡」讀成「你」。
 ng- /零聲母︰例如「愛」讀「oi 3 」或「ngoi 3 」都接受。

唔接受嘅語音流變︰

-n / -ng韻尾合流︰例如「恆生」唔可以讀成「痕身」，反之亦然。
 -t / -k韻尾合流︰例如「八」唔可以讀成「百」，反之亦然。
 gw-、kw- / g-、k-聲母合流︰例如「國」唔可以讀成「各」，「曠」唔可以讀成「抗」。

香港語言學學會
 香港粵語

粵音朗讀測試Cantonese Read-Aloud Test | lshk

香港考試